ΓΡΑΠΤΗ ΕΡΩΤΗΣΗ E-4170/97 υποβολή: Eryl McNally (PSE) προς την Επιτροπή (21 Iανουαρίου 1998)

Θέμα: Ειδική εκπροσώπηση ΜΜΕ στον κοινωνικό διάλογο ευρωπαϊκού επιπέδου

Στο πλαίσιο της Συνθήκης του Μάαστριχτ, ορισμένες διατάξεις της κοινωνικής νομοθεσίας, όπως π.χ. οι ρυθμίσεις στον τόπο εργασίας, μπορούν να καθορίζονται από τους κοινωνικούς εταίρους σε ευρωπαϊκό επίπεδο.

Πρόκειται να έχουν οι μικρομεσαίες επιχειρήσεις ειδική εκπροσώπηση σε αυτόν τον κοινωνικό διάλογο σε ευρωπαϊκό επίπεδο; Τί μπορεί να πράξει η Επιτροπή για να υποστηρίξει την απαίτηση για ειδική εκπροσώπηση των ΜΜΕ στον κοινωνικό διάλογο;

Απάντηση του κ. Flynn εξ ονόματος της Επιτροπής (10 Μαρτίου 1998)

Οι μικρομεσαίες επιχειρήσεις (ΜΜΕ) εκπροσωπούνται από αρκετές οργανώσεις σε ευρωπαϊκό επίπεδο. Στον κοινωνικό διάλογο εκπροσωπούνται από ποικίλες οργανώσεις, όπως είναι η ευρωπαϊκή ένωση βιοτεχνιών και μικρομεσαίων επιχειρήσεων (UEAPME), η ένωση των συνομοσπονδιών βιομηχάνων και εργοδοτών (UNICE) και η Eurocommerce. Είναι μέλη ορισμένων συμβουλευτικών επιτροπών καθώς και της μόνιμης επιτροπής εργασίας. Επιπλέον γνωμοδοτούν επίσημα σχετικά με νομοθετικές προτάσεις σύμφωνα με το άρθρο 3 της συμφωνίας για την κοινωνική πολιτική, που έχει προσαρτηθεί στη συνθήκη για την Ευρωπαϊκή Ένωση.

Οι ΜΜΕ εκπροσωπούνται επίσης στις κοινές κλαδικές επιτροπές και σε ανεπίσημες ομάδες εργασίας, π.χ. στο εμπόριο, στους τομείς γεωργίας και αλιείας, από οργανώσεις εργοδοτών, οι οποίες συχνά εκπροσωπούν αποκλειστικά ΜΜΕ.

Μια άλλη πλευρά του κοινωνικού διαλόγου σε ευρωπαϊκό επίπεδο είναι η διαπραγμάτευση των συμφωνιών. Η συμμετοχή στις διαπραγματεύσεις συτές βασίζεται στις αρχές της αυτονομίας και της αμοιβαίας αναγνώρισης των διαπραγματευόμενων πλευρών. Πρόσφατα οι δύο επίσημες συμφωνίες που εγκρίθηκαν με το κοινωνικό πρωτόκολλο αποτέλεσαν αντικείμενο διαπραγματεύσεων για τις οργανώσεις UNICE, CEEP (ευρωπαϊκό κέντρο δημόσιων επιχειρώσεων) και ETUC (ευρωπαϊκή συνομοσπονδία συνδικαλιστικών οργανώσεων). Η Επιτροπή ωστόσο έχει επανειλημμένα εκφράσει την επιθυμία για εκδήλωση πνεύματος διαλόγου και ευρύτητας απόψεων από τους κοινωνικούς εταίρους, ώστε να αναζητήσουν αυτοί ανάμεσά τους τις μεθόδους εκείνες που θα επιτρέπουν την ευρύτερη δυνατή αποδοχή του αποτελέσματος των συμφωνιών και των γνωμοδοτήσεων. Η Επιτροπή θα εξακολουθήσει να πιέζει τους κοινωνικούς εταίρους προς αυτή την κατεύθυνση. Δεσμεύεται επιπλέον να εκπονήσει μελέτη της αντιπροσωπευτικότητας των κοινωνικών εταίρων, τα αποτελέσματα της οποίας θα είναι διαθέσιμα προς το τέλος του 1998.

Η Επιτροπή ετοιμάζει προς το παρόν ανακοίνωση ύστερα από εκτενή ακρόαση όλων των εμπλεκόμενων μερών μέσω της γνωμοδοτικής ανακοίνωσης της Επιτροπής για την ανάπτυξη του κοινωνικού διαλόγου σε επίπεδο Κοινότητας ((COM(96)448. )) (1996). Η νέα ανακοίνωση, σεβόμενη παράλληλα την αυτονομία των κοινωνικών εταίρων, πρόκειται να εκθέσει τα μέσα που προτίθεται να χρησιμοποιήσει η Επιτροπή για την προσαρμογή και προώθηση του κοινωνικού διαλόγου στο μέλλον. Σκοπός της θα είναι να προμηθεύσει τα εργαλεία για έναν ακόμη πιο εποικοδομητικό διάλογο σε ευρωπαϊκό επίπεδο, στον οποίο θα είναι δυνατό να λαμβάνονται υπόψη όλα τα συμφέροντα, καθώς και εκείνα των ΜΜΕ, έτσι ώστε να καθίσταται φανερή η σημασία τους ως προς την απασχόληση και τη δημιουργία θέσεων εργασίας.